Aandele mening: Bidvest | Netwerk24
Deur Moxima Gama 10 Januarie 2020 05:01
Bidvest het onlangs die verkryging van die Britse higiënemaatskappy PHS vir net oor die R9 miljard bekendgemaak (lees ook bl. 18). Die aandeelprys het die afgelope vyf jaar met 144% gestyg en die laaste drie jaar met 17%. Hy verminder skuld deur niekernbates te verkoop.
Verwag op kort termyn dat aandeelpryswisselvalligheid tussen 22 500c en 17 200c sal voortduur. Namate die boonste en onderste hang van die driehoek egter saamloop, kan die verhandelingsbestek kleiner word. Die aandeelprys se rigting kan eers duidelik word as hy deur een van die hange breek. Die indeks van relatiewe sterkte vir drie maande daal net omdat die prysgrafiek sywaarts verhandel.
Bidvest verhandel in ’n driehoek en het sy konsolidasie verleng nadat hy nie in November deur ’n plafon van 22 505c kon breek nie. Bidvest is ’n goed geoliede maatskappy met goeie kontantvloei en daarom oorheers ’n positiewe siening jeens die maatskappy.
’n Positiewe uitbreking deur die boonste hang sal bo 22 500c bevestig word, die regstellende langtermyn- patroon beëindig en dalk op kort tot mediumtermyn geleidelike stygings na 25 550c veroorsaak. Behou of begin ’n lang posisie (vergroot lang posisies) bo 22 500c. Die driehoek se uitbreekteiken is 33 400c.
’n Negatiewe uitbreking deur die driehoek se onderste hang sal onder 17 200c bevestig word. Steun by 14 650c en moontlik ook 12 640c kan getoets word. Verkoop wanneer die prys onder 17 200c sluit.
Meer oor: Bidvest | Finweek | Aandele